Vroue in Indië doodgeslaan oor 'heksery' | Maroela Media
Vroue in Indië doodgeslaan oor 'heksery'
Vyf vroue is Saterdag deur inwoners van 'n dorpie in die ooste van Indië doodgeslaan nadat hulle daarvan beskuldig is dat hulle heksery beoefen.
Arun Kumar Singh, woordvoerder van die polisie in Ranchi, die hoofstad van Jharkhand, het gesê die vroue is blameer vir teëspoed in die dorpie, insluitend die dood van 'n baba vroeër die week. Inwoners het die vroue uit hul huise gesleep en hulle met stokke en ysterstawe doodgeslaan.
Die polisie het 50 mense in hegtenis geneem wat glo deel was van die aanval. 'n Groot getal polisielede is ook in die dorpie ontplooi om verdere geweld te voorkom.
Talle mense in verskeie dele van Indië glo steeds aan dié soort bygeloof en dit was die rede agter verskeie soortgelyke aanvalle op vroue in Jharkhand.